《买炭》
宋代·苏辙

苦寒搜病骨，丝纩莫能御。
析薪燎枯竹，勃郁烟充宇。
西山古松栎，材大招斤斧。
根槎委溪谷，龙伏熊虎踞。
挑抉靡遗余，陶穴付一炬。
积火变深黳，牙角犹愤怒。
老翁拥破毡，正昼出无屦。
百钱不满篮，一坐幸至莫。
御炉岁增贡，圆直中常度。
闾阎不敢售，根节姑付汝。
升平百年後，地力已难富。
知夸不知啬，俯首欲谁诉。
百物今尽然，岂为一炭故。
我老或不及，预为子孙惧。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。